钦定古今图书集成/理学汇编/学行典/第197卷 > 钱之选
## 钦定古今图书集成/理学汇编/学行典/第197卷 > 钱之选

按《常熟县志》：“钱之选，字舜臣，号复轩，居奚浦。父名表，
以事系狱。之选走控上官，莫能解。父病于狱，入视汤
药。父闲，走诉京师，则之选代系。母卒，哀恳出狱，勉襄
大事，复就系囹圄中，日手一编《伊吾》不辍。攻苦为文，
为邵北虞入室弟子。父戍辽左，追随万里，备尝艰险。
至元菟，有千户延为师，万户妻以女，得籍铁岭卫为”
诸生，七试皆第一。监司创书院于开原，令教习诸生，
岁所得廪饩，遇南归者辄寄奉祖。嘉靖己酉，中顺天
乡试，庚戌进士。知晋江县，下车三日，释豪家私禁三
百馀人。晋邑丽郡，监司部使百凡取办，里甲，议均之
七邑，全闽著为令甲。有钜姓忌螫，改调河南固始县，
擢刑部主事，寻晋兵部武选司郎中。上书讼父冤，得
昭雪。封父如其官，遂告终，养父子昼绣归里，时人羡
之。